আবু তাহের নদভী

**আবু তাহের কাসেমি নদভি** (১৯৬০–২০২৬) ছিলেন একজন বাংলাদেশী ইসলামি পণ্ডিত ও শিক্ষাবিদ। তিনি ২০২৪ সালের ফেব্রুয়ারি থেকে ২০২৬ সালের ৩০ মার্চে তাঁর মৃত্যুর আগ পর্যন্ত চট্টগ্রামের আল জামিয়া আল ইসলামিয়া পটিয়ার মহাপরিচালক ছিলেন। ২০২৫ সালের অক্টোবর থেকে ২০২৬ সালের মার্চ পর্যন্ত তিনি আঞ্জুমানে ইত্তেহাদুল মাদারিস বাংলাদেশের চেয়ারম্যান হিসেবেও দায়িত্ব পালন করেন। এছাড়া তিনি হেফাজতে ইসলাম বাংলাদেশের সহ-সভাপতি এবং পটিয়া মাদ্রাসার অধীনে পরিচালিত বিভিন্ন জনকল্যাণমূলক সংস্থার তত্ত্বাবধান করেছেন, যার মধ্যে ইসলামি সম্মেলন সংস্থা ও তাহফিজুল কুরআন সংস্থা উল্লেখযোগ্য। এছাড়াও তিনি চট্টগ্রামে প্রকাশিত ধর্মীয় ম্যাগাজিন *মাসিক আত-তাওহীদের* প্রধান সম্পাদক হিসেবে দায়িত্ব পালন করেন।

## প্রারম্ভিক জীবন
আবু তাহের ১৯৬০ সালে চট্টগ্রাম জেলার ফটিকছড়ি উপজেলার উত্তর নিচিন্তাপুরে জন্মগ্রহণ করেন। তার পিতা ছিলেন নাজির আহমদ। তিনি পরিবারিক পরিবেশে প্রাথমিক শিক্ষা শুরু করেন এবং কারী হারুন থেকে কুরআন পাঠ ও প্রাথমিক ইসলামি শিক্ষা গ্রহণ করেন।

পরবর্তীতে তিনি এক বছর জামিয়া ইসলামিয়া ওবায়দিয়া নানুপুরে পড়াশোনা করেন, তারপরে চার বছর জামিয়া ইউনুসিয়াতে অধ্যয়ন করেন। পুনরায় তিন বছর নানুপুরে পড়াশোনা করার পর, তিনি আল জামিয়া আল ইসলামিয়া পটিয়াতে ভর্তি হন, যেখানে ১৯৮০ সালে দাওরা হাদিস এবং ১৯৮১ সালে ইফতা প্রোগ্রাম সম্পন্ন করেন। তার শিক্ষকদের মধ্যে ছিলেন আব্দুর রহমান।

এরপর তিনি উচ্চ শিক্ষার জন্য পাকিস্তানের উদ্দেশ্যে সফর করেন। এই সময়ে তিনি ভারতের দারুল উলুম দেওবন্দে বিরতি নেন এবং রমজানে চলমান সাঈদ আহমদ পালানপুরীর ''সহীহ বুখারীর'' ক্লাসে অংশগ্রহণ করেন। পরবর্তীতে তিনি দারুল উলুম দেওবন্দে ভর্তি হয়ে দাওরা হাদিস পুনরায় সম্পন্ন করেন। দ্বিতীয়বার এটি সম্পন্ন করার পর, তিনি লখনউয়ের দারুল উলুম নদওয়াতুল উলামাতে ভর্তি হন এবং আরবি ভাষা ও সাহিত্যে উচ্চতর শিক্ষা গ্রহণ করেন।

এর পাশাপাশি তিনি আধ্যাত্মিক প্রশিক্ষণও গ্রহণ করেন। তিনি প্রাথমিকভাবে আবরারুল হক হক্কী থেকে তাসাউফ শিক্ষা গ্রহণ করেন এবং পরবর্তীতে আব্দুর রহমানের কাছে বায়‘আহ (আধ্যাত্মিক আনুগত্য) গ্রহণ করেন এবং তার কাছ থেকে খিলাফাত (আধ্যাত্মিক উত্তরাধিকার) এবং ইজাজত (শিক্ষাদানের অনুমোদন) লাভ করেন।

## কর্মজীবন
ছাত্রজীবন সমাপ্তির পর আবুল হাসান আলী হাসানী নদভীর তাকে বাংলাদেশে ফিরে ধর্মীয় কাজে যোগদানের পরামর্শ দেন। তার শিক্ষকদের পরামর্শ অনুযায়ী, তিনি আল জামিয়া আল ইসলামিয়া পটিয়াতে যোগদান করেন, যেখানে তিনি হাদিস ও আরবি সাহিত্যের শিক্ষক হিসেবে দায়িত্ব পালন করেন এবং প্রশাসনিক কাজেও নিযুক্ত ছিলেন, যার মধ্যে কয়েক বছর দারুল ইকামার নাজিম হিসেবে দায়িত্ব পালন করেন।

২০২২ সালে পটিয়া মাদ্রাসার চতুর্থ মহাপরিচালক আব্দুল হালিম বুখারীর মৃত্যুর পর, ওবায়দুল্লাহ হামযাহ মহাপরিচালক হিসেবে নিযুক্ত হন এবং নদভীকে সহকারী পরিচালক হিসেবে নিযুক্ত করা হয়। হামজাহ'র দায়িত্ব গ্রহণের পর থেকে শিক্ষার্থী ও শিক্ষকদের মধ্যে অভ্যন্তরীণ মতবিরোধ বৃদ্ধি পেতে থাকে এবং ২০২৩ সালের শেষের দিকে তা বড় আকার ধারণ করে। ২০২৩ সালের অক্টোবর ও নভেম্বর মাসে মাদ্রাসার মজলিস-এ-শূরার সভার মাধ্যমে এ দ্বন্দ্ব নিরসনের প্রচেষ্টা ব্যর্থ হয়, কারণ হামজাহ বিদেশে ছিলেন এবং সভার বৈধতা নিয়েও বিরোধ দেখা দেয়। ২০২৩ সালের ২৮ অক্টোবর পটিয়া মাদ্রাসায় ছাত্র আন্দোলন শুরু হয়, যার ফলশ্রুতিতে হামজাহ পদত্যাগ করেন এবং তার প্রতিদ্বন্দ্বীরা মাদ্রাসার অস্থায়ী প্রশাসনিক নিয়ন্ত্রণ গ্রহণ করেন। হামজাহ তার জোরপূর্বক পদত্যাগকে চ্যালেঞ্জ করেন এবং আদালতে অভিযোগ দায়ের করেন। ডিসেম্বর ২০২৩ ও জানুয়ারি ২০২৪-এ উত্তেজনা পুনরায় বৃদ্ধি পাওয়ার পর, ২০২৪ সালের ১৪ ফেব্রুয়ারি আরেকটি শূরার সভা অনুষ্ঠিত হয়, যেখানে হাফেজ আহমদুল্লাহকে সদরে মুহতামিম এবং নদভীকে মহাপরিচালক হিসেবে নিযুক্ত করা হয়। সুলতান যওক নদভী, হামজাহ এবং তাদের সমর্থকরা এই নিযুক্তির বিরোধিতা করেন এবং একে অবৈধ আখ্যা দেন।

এই সময় আঞ্জুমানে ইত্তেহাদুল মাদারিস বাংলাদেশের নেতৃত্ব নিয়েও দ্বন্দ্ব দেখা দেয়। ১৬ ডিসেম্বর ২০২৩ তারিখে আল জামিয়া আল ইসলামিয়া পটিয়াতে অনুষ্ঠিত এক জরুরি অধিবেশনে হাফেজ আহমদুল্লাহ সংগঠনের চেয়ারম্যান এবং একরাম হোসাইন ওয়াদূদী মহাসচিব হিসেবে নির্বাচিত হন। কারণ হিসেবে বলা হয়, বোর্ডের কর্তৃত্ব পটিয়া মাদ্রাসার সঙ্গে সম্পৃক্ত ব্যক্তিদের হাতেই থাকবে। ১২ মার্চ ২০২৪ তারিখে সুলতান যওক নদভী, হামজাহ এবং তাদের সমর্থকদের উদ্যোগে চট্টগ্রামে অনুষ্ঠিত এক প্রোগ্রামে আহমদুল্লাহ-ওয়াদূদী কমিটিকে অবৈধ ঘোষণা করা হয় এবং সুলতান যওক নদভী ও হামজাহ নেতৃত্বাধীন কমিটিকে পুনরায় বৈধতা প্রদান করা হয়। আহমদুল্লাহ-ওয়াদূদী কমিটিকে ১৩ আগস্ট ২০২৪ তারিখে সম্প্রসারিত করা হয়, যেখানে ৭৩ জন নতুন সদস্য যুক্ত করা হয় এবং মুহিব্বুল্লাহ বাবুনগরীকে প্রধান পৃষ্ঠপোষক হিসেবে মনোনীত করা হয়। হাফেজ আহমদুল্লাহর মৃত্যুর পর, ১২ অক্টোবর ২০২৫ তারিখে পটিয়ায় অনুষ্ঠিত এক শূরা সভায় আবু তাহের নদভীকে সংগঠনের চেয়ারম্যান হিসেবে মনোনীত করা হয়।

নদভী ৩১ আগস্ট ২০২৩ তারিখে হেফাজতে ইসলাম বাংলাদেশের সহ-সভাপতি হিসেবে নিযুক্ত হয়েছিলেন। তিনি পটিয়া মাদ্রাসার অধিভুক্ত একাধিক সংস্থার তত্ত্বাবধানও করেন, যার মধ্যে রয়েছে ইসলামি সম্মেলন সংস্থা এবং তাহফিজুল কুরআন সংস্থা।

প্রশাসনিক ও সাংগঠনিক দায়িত্বের পাশাপাশি, নদভী চট্টগ্রামে প্রকাশিত একটি ধর্মীয় ম্যাগাজিন *মাসিক আত-তাওহীদের* প্রধান সম্পাদক হিসেবে দায়িত্ব পালন করছেন। তার কয়েকটি বই প্রকাশিত হয়েছে, যার মধ্যে রয়েছে: *দুরুসুল লুগাতুল আরাবিয়া*, *আমার দেখা লন্ডন* (ভ্রমণকাহিনি), *কওমি মাদরাসা: কী ও কেন?*, *হুম কৌন হ্যায়? হামারি জিম্মেদারি ক্যা হ্যায়?*, এবং *তাজকিয়া-এ শাহ আলী আহমদ বোয়ালভী*। 

তিনি ২০২৬ সালের ৩০ মার্চ চট্টগ্রাম নগরীর ন্যাশনাল হাসপাতালে চিকিৎসাধীন অবস্থায় মৃ্ত্যুবরণ করেন। 

## আরও দেখুন
* দেওবন্দি ব্যক্তিত্বের তালিকা

## তথ্যসূত্র

বিষয়শ্রেণী:১৯৬০-এ জন্ম
বিষয়শ্রেণী:দেওবন্দি ব্যক্তি
বিষয়শ্রেণী:হানাফী ব্যক্তি
বিষয়শ্রেণী:বাংলাদেশী শিক্ষাবিদ
বিষয়শ্রেণী:চট্টগ্রাম জেলার ব্যক্তি
বিষয়শ্রেণী:আল জামিয়া আল ইসলামিয়া পটিয়ার শিক্ষার্থী
বিষয়শ্রেণী:আল জামিয়া আল ইসলামিয়া পটিয়ার মহাপরিচালক
বিষয়শ্রেণী:আঞ্জুমানে ইত্তেহাদুল মাদারিস বাংলাদেশের সভাপতি
বিষয়শ্রেণী:সুন্নি ইসলামের পণ্ডিত
বিষয়শ্রেণী:হানাফি ফিকহ পণ্ডিত
বিষয়শ্রেণী:২০শ শতাব্দীর ইসলামের মুসলিম পণ্ডিত
বিষয়শ্রেণী:২১শ শতাব্দীর বাঙালি
বিষয়শ্রেণী:২১শ শতাব্দীর ইসলামের মুসলিম পণ্ডিত
বিষয়শ্রেণী:বাংলাদেশী সুন্নি মুসলিম পণ্ডিত
বিষয়শ্রেণী:হেফাজতে ইসলাম বাংলাদেশের নেতা
বিষয়শ্রেণী:দারুল উলুম দেওবন্দের প্রাক্তন শিক্ষার্থী
বিষয়শ্রেণী:দারুল উলুম নদওয়াতুল উলামার প্রাক্তন শিক্ষার্থী
বিষয়শ্রেণী:জামিয়া ইসলামিয়া ওবাইদিয়া নানুপুরের প্রাক্তন শিক্ষার্থী
বিষয়শ্রেণী:বাংলাদেশী ইসলাম ধর্মীয় নেতা
বিষয়শ্রেণী:২০শ শতাব্দীর বাঙালি
বিষয়শ্রেণী:২১শ শতাব্দীর বাংলাদেশী পুরুষ লেখক